Hold Brillan

Hold Brillan er en norsk tegneseriefigur skapt og tegnet av Christopher Nielsen. Figuren dukket første gang opp i den siste tegneseriehistorien med Gutta fra Calcutta, «Bøgdatour». Historien ble først utgitt i musikkavisa Rock Furore i 1992. Senere ble den  trykt og utgitt i tegneseriealbumet Homo Norvegicus (side 150 – 154) i 2000. I forbindelse med 100-årsjubileet for tegneserier i Norge i 2011, var han en av fire tegneseriefigurer som ble gjengitt på et norsk frimerke.

Hold Brillan opptrer også som bifigur i animasjonsfilmen Slipp Jimmy fri. I 2011 ble Hold Brillan en av fire norske tegneseriefigurer som ble gjengitt i en serie frimerker med tema tegneseriekunst.

I tillegg til å være trønder og Rosenborg-tilhenger, er figuren «Hold Brillan» en udannet og voldelig xenofobisk misogynist. Han heter egentlig Julius, men har oppnavnet sitt fra at han stadig vekk ber kompisene om å holde brillene hans når han skal slåss.

Hold Brillan har også en mykere side, som viste seg allerede i den første fortellingen han var med i. Selv om bandet Gutta fra Calcutta var vettskremt, framførte det «Love Me Tender», noe som fikk ham på gråten. Da han ved en misforståelse kom til å ta en innvandrerkvinne i forsvar under et opphold i Oslo, ble han også oppriktig rørt da moren hennes takket ham.

Hold Brillan har også en søster som er helt lik ham. Hun giftet seg med en muslim i Oslo, og broren med vennefølge besøkte dem der. Det viser seg  at det er hun som styrer husholdet, mens mannen er totalt nervevrak.

Serien har ifølge Nielsen en satirisk dimensjon hvor det er FrP som får unngjelde.

Christopher Nielsens tegneseriealbum med Hold Brillan-historier
Homo Norvegicus (2000)
Uflaks (2005)
Bygdegutar (2008)
Da pønken kom til Lefsevika (2014)

Referanser

Norske tegneserier
Tegneseriefigurer